На основу члана 32. став 1. тачка 6. Закона о локалној самоуправи („Службени гласник Републике Србије“ број 129/2007, 83/2014 – др. закон, 101/2016 – др. закон и 47/2018), члана 11а став 15 Закона о ученичком и студентском стандарду ( „Службени гласник РС“ бр. 18/2010, 55/2013, 27/2018 - др. закон и 10/2019) и члана 40. став 1. тачка 6. Статута општине Апатин („Службени лист општине Апатин“ бр. 1/2019 и 21/2020 - исправка),Скупштина општине Апатин, на \_\_\_\_\_\_\_\_ седници, одржаној дана \_\_\_\_\_\_\_\_\_\_\_\_\_\_\_ 2021. године, доноси

ОДЛУКУ

О СТИПЕНДИРАЊУ И ПОМОЋИ У ШКОЛОВАЊУ УЧЕНИКА СРЕДЊИХ ШКОЛА НА ТЕРИТОРИЈИ ОПШТИНЕ АПАТИН

Члан 1.

 Одлука се доноси са циљем подршке средњешколском образовању у општини Апатин.

 Овом Одлуком општина Апатин уводи програм стипендирања и помоћи у школовању ученика средњих школа које се налазе на територији Општине Апатин, почевши од 1. септембра текуће школске године, закључно са 30. јуном.

Члан 2.

 Право на ученичку стипендију, у складу са законом, у износу од 5.000,00 динара месечно имају сви ученици који испуњавају следеће услове:

- уписани су у средњошколске установе које се налазе на територији општине Апатин (доказ: потврда или уверење о упису текуће школске године);

- у претходној школској години остварили су укупну просечну оцену од најмање 4,60 (доказ: оверена фотокопија сведочанства осмог разреда основне школе или претходно завршеног разреда средње школе, односно уверење или потврда предметне школске установе о успеху ученика).

Члан 3.

 Право на помоћ у школовању у износу од 3.000,00 динара месечно имају сви ученици који испуњавају следеће услове:

-уписани су у средњошколске установе које се налазе на територији општине Апатин (доказ: потврда или уверење о упису текуће школске године);

-долазе из породица које су корисници материјалног обезбеђења породице и социјалне помоћи (доказ: уверење или потврда Центра за социјални рад локалне самоуправе пребивалишта ученика); или су деца палих бораца и деца ратних војних инвалида (доказ: потврда одговарајућег органа задуженог за питања борачко-инвалидске заштите у локалној самоуправи пребивалишта ученика);

- у претходној школској години остварили су укупну просечну оцену од најмање 3,00 (доказ: оверена фотокопија сведочанства осмог разреда основне школе или претходно завршеног разреда средње школе, односно уверење или потврда предметне школске установе о успеху ученика).

Члан 4.

 Право на стипендирање и помоћ може да оствари ученик само по једном основу, не кумулирајући наведене основе.

Члан 5.

 Општина Апатин додељује стипендије и помоћ у школовању на основу одлуке коју, након спроведеног поступка, доноси Комисија за доделу стипендија и помоћи у школовању, коју именује Председник општине Апатин.

 Комисија има три члана и секретара који обавља административно-техничке послове, али нема право одлучивања.

Члан 6.

 Расписивање конкурса задатак је наведене Комисије.

 Конкурс се расписује на Огласној табли Општинске управе општине Апатин.

 Комисија је дужна да у року од 15 дана од закључења конкурса утврди испуњеност критеријума утврђених овом Одлуком и донесе одлуку о додели стипендија и помоћи у школовању.

 Непотпуне и неблаговремене пријаве Комисија ће одбацити решењем.

 Захтеве ученика који не испуњавају услове предвиђене овом Одлуком комисија ће одбити решењем као неосноване.

 Против решења може се уложити приговор у року од 8 (осам) дана од дана достављања истог Општинском већу општине Апатин, чија је одлука коначна.

Члан 7.

 Средства потребна за остваривање права утврђених овом Одлуком планираће се и обезбедити у буџету општине Апатин.

Члан 8.

 Ова одлука ступа на снагу осмог дана од дана објављивања у „Службеном листу општине Апатин.

РЕПУБЛИКА СРБИЈА

Аутономна Покрајина Војводина

Општина Апатин

Скупштина општине Апатин ПРЕДСЕДНИК СО

Број: 011-15 /2021-I Милан Шкрбић

Дана, \_\_\_\_\_\_\_\_\_\_.2021 год.

 А п а т и н

Образложење

 **Правни основ** за доношење предложене Одлуке садржан је у члану 32. став 1. тачка 6. Закона о локалној самоуправи („Службени гласник Републике Србије“ број 129/2007, 83/2014 – др. закон, 101/2016 – др. закон и 47/2018), члану 11а став 15 Закона о ученичком и студентском стандарду ( „Службени гласник РС“ бр. 18/2010, 55/2013, 27/2018 - др. закон и 10/2019) и члану 40. став 1. тачка 6. Статута општине Апатин („Службени лист општине Апатин“ бр. 1/2019 и 21/2020 - исправка).

 **Разлози за доношење** предложене Одлуке је остваривање циља подршке средњешколском образовању у општини Апатин.

 Овом одлуком општина Апатин уводи програм стипендирања и помоћи у школовању ученика средњих школа које се налазе на територији општине Апатин

 **Финансијска средства** за реализацију ове одлуке обезбедиће се у буџету општине Апатин.